Alanya

Alanya on suosittu lomakohde Turkin etelärannikolla. Alanya sijaitsee Antalyan maakunnan alueella, ja on yksi niin sanotun Turkin rivieran keskeisistä lomakaupungeista. Alanya on etenkin pohjoismaisten turistien suosiossa. == Ymmärrä == Alanya on noin 100 000 asukkaan kaupunki. Kahden pitkän hiekkaranta-alueensa - Kleopatran ja Keykubatin - ja kuumien kesäkuukausiensa takia Alanya elää pääasiassa turismista. Kaupunki on etenkin pohjoismaalaisten ja saksalaisten suosiossa. Kaupunki on rakentunut suuren kukkulan ympärille, minkä päällä on Kale-linnoitus. Kukkula työntyy maalta merelle, ja se on Alanyan maamerkki. Itse kaupunki ja sen ympäristö ovat täynnä hotelleja yksi toisensa jälkeen. Nyky-Alanya on siis enemmän rantalomakohde, kuin aito turkkilainen kaupunki. Rantahulinan tiimellyksessä alkuperäisestä kulttuurista lähinnä muistuttaa viidesti päivässä kuuluva muslimien rukouskutsu. Ensimmäinen kutsu kuulutetaan kaiuttimista aamuviiden aikoihin, joka voi yllättää tottumattoman turistin. Kuumimpana kesäsesonkina Alanyan hotellit ovat keskittyneet majoittamaan pakettimatkalaisia. Omatoimimatkaajien kannattaa tuolloin etsiä majoitusta muualta. == Tule == Alanyassa ei ole lentoasemaa, mutta noin kahden tunnin ajomatkan (120 km) päässä sijaitsee Antalyan lentoasema. Asema on koko maakunnan päälentoasema, jolle laskeutuvat myös lomalennot. Suomesta ei ole suoria reittilentoja Antalyaan, mutta niitä järjestävät matkayhtiöt charter-koneilla. Omatoimimatkaaja voi lentää ensin Turkish Airlinesilla Istanbuliin, josta on vaihtoyhteys. Antalyan asemalta ei ole suoraa julkista bussiyhteyttä Alanyaan, koska lomalentojen asiakkaat kuljetetaan matkayhtiöiden busseilla. Noin 40 kilometriä Alanyasta itään sijaitsee uusi Gazipasan lentoasema. Finnair aloittaa suorat lennot Helsingistä sinne kesäkuun 2014 alusta alkaen. == Liiku == === Autolla === Alanyassa on monia auton ja skootterin vuokrausliikkeitä. Liikenne on melko hurjaa, mutta autoillessa kaupungin ulkopuolelle liikenne rauhoittuu. === Bussilla === Alanyassa kulkevat paikallisbussit eli Dolmukset aamusta iltaan, ympäri kaupunkia ja lähikaupunkeihin. Dolmus tarkoittaa turkiksi ruuhkautunutta. Busseissa on aina ruuhka, koska kuskit täyttävät bussit aivan täyteen. Dolmus-matka maksaa 1,25 liiraa Alanyan sisällä, ja aina kaupungin rajan ylittäessä hinta nousee 1,25 liiraa. Dolmukset ovat rakenteeltaan ilmastoituja minibusseja ja usein väriltään valkoisia. Jotkut ovat merkitty numeroin, ja osassa vain lukee mihin auto on matkalla. Yleensä Dolmuksen oven viereen on kuitenkin kirjoitettu keskeiset pysäkit. Aivan Alanyan keskustassa sijaitsee Dolmus-asema. Asemalla pysähtyvät lähes kaikki bussit. === Kävellen === Alanyassa välimatkat eivät ole pitkiä, joten ydinkeskustassa pystyy liikkumaan kävellen. Esimerkiksi läntiseltä Kleopatra-rannalta itäiselle Keykubat-rannalle kävelymatka on noin 1-2 kilometriä. Kleopatran ja Keykubatin rannan jakaa Kale-linnoitus, joka nousee noin 250 metriä merenpinnan yläpuolelle. Hyväkuntoinen jaksaa kävellä kukkulan laelle. Sinne johtavien teiden varsilla on ravintoloita sekä kahviloita, mutta myös paikallista elämää ja upeita näkymiä. Alanyassa on kolme suurempaa tietä, joiden avulla on helppo huomata missä päin kaupunkia kulkee. 35 metrin tie on Alanyan ohitustie, joka nimensä mukaisesti on 35 metriä leveä. 25 metrin tie kulkee puolestaan Alanyan läpi noin keskivaiheilta. Alanyan päätie on Atatürk|Ahmed Tokus boulevard, joka toimii myös rantabulevardina. Tiellä, jonka nimi muuttuu sataman kohdalla, on suunnilleen kaikki palvelut mitä rantalomailija lomansa aikana tarvitsee. === Taksilla === Alanya on pullollaan takseja, jotka ovat alati valmiita ottamaan turistin kyytiin. Autot tunnistaa keltaisista väreistä ja "taksi"-kyltistä. Kuskien kielitaito vaihtelee, mutta suurin osa ymmärtää englantia. Keskimäärin viiden kilometrin taksimatka maksaa noin 20 liiraa (lokakuu 2012 tieto). Tarkista, että kuski laittaa mittarin päälle. == Puhu == Yleisimmät kielet ovat turkin lisäksi englanti ja saksa. Myös suomea osataan myös yllättävän yleisesti, tosin taidot ulottuvat lähinnä tervehtimiseen. Itse kaupat on parempi tehdä englanniksi (tai saksaksi) jo(i)ta ymmärretään paremmin. Muutama sana turkiksi: Kyllä Evet Ei Hayır Kiitos Teşekkür ederim Kyllä kiitos Evet teşekkürler Ei kiitos Hayır teşekkürler Kiitos (Please) Lütfen Hei Merhaba Hyvää päivää Iyi günler Hyvää huomenta Günaydın Hyvää iltaa İyi akşamlar Hyvää yötä İyi geceler Näkemiin Görüşürüz Tervetuloa Hoşgeldiniz Nimeni on Benim adım Mikä sinun nimesi on? Senin adın ne? Hauska tutustua Taniştiğimiza memnun oldum Anteeksi Pardon Anteeksi Efendim (pardon) Kuinka voit? Nasılsın En ymmärrä Anlamıyorum En tiedä Bilmiyorum == Näe == Punainen torni, Kizil Kule. kello 10–18. 1200-luvulla rakennettu Punainen torni on kaupungin symboli. Torniin saa tutustua kahden liiran maksua vastaan. 2 TL. Alanyan linnoitus, Alanya Kalesi. kello 09–19.30 (sesonki), 08.30-17 (talvi). Kukkulalla on vanha linnoitus, joka sijaitsee noin 250 metriä merenpinnan yläpuolella. Linnoituksesta on unohtumattomat näkymät. Ensimmäiset kivet aseteltiin paikoilleen jo ennen ajanlaskumme alkua, ja eri omistajat ovat tuoneet osansa linnoituksen viimeistelyyn sellaisena, kuin se tänään tunnetaan. 10 TL. Damlatasin tippukiviluola. Aivan Kleopatra-rannan itäpäässä on vuonna 1948 löydetty tippukiviluola. Luolassa on ympäri vuoden tasainen 22-23 asteen lämpötila, ja kosteuspitoisuus on yli 90 prosenttia. Luola ei ole kovin iso ja ruuhkautuu turistisesongin aikaan. 4,5 TL. Dim-tippukiviluola, Dim Mağarası İşletmesi, Kestel, e-mail: info@dimcave.com.tr. Noin 12 kilometrin päässä Alanyan keskustasta on maailman kolmanneksi pisin tippukiviluola. Luolan perällä on pieni järvi. Useat taksit tarjoavat mahdollisuutta ajaa Alanyan keskustasta taksilla Dimiin ja takaisin Alanyaan niin, että taksi odottaa sen aikaa, kun käyt luolassa. Hinta n. 80-100 TL (Huhtikuu 2011). Luolaan järjestetään myös bussimatkoja, ja hyväkuntoiset pystyvät pyöräilemään luolan luokse kiemurtelevaa tietä pitkin. Tieopasteet alkavat kaupungista poljettaessa heti Dim-joen jälkeen vasemmalta. Luola ei sovi liikuntarajoitteisille. n. 20 TL. Dim-joki, Dim Cayi. Dim-joki kiertelee vuorten välissä noin kahdeksan kilometrin päässä Alanyasta. Joki on kesäisin suosittu piknikpaikka. Kirkasvetisen joen päälle on rakennettu useita ravintoloita, joissa voi syödä aivan joen kuohujen korkeudella. Matkatoimistot järjestävät retkiä joelle, mutta joki on helppo tavoittaa myös autolla tai pyörällä. == Tee == == Osta == Alanyasta kannattaa ostaa tuliaisiksi tuoreita mausteita ja teetä. Turkissa kullan sekä nahan myynti on myös suosittua, sillä ne ovat verotuksellisista syistä johtuen kohtuullisen hintaisia. Alanyan keskustassa sijaitsee suuri basaarialue, jossa myydään erilaisia tekstiilejä, mausteita, teetä, yms. Lähes kaikki vaatteet, laukut sekä tekstiilit ovat varustettu kuuluisilla merkeillä (kuten Gucci). Nämä kuitenkin ovat väärennettyjä. Basaarialueella on tärkeää aina muistaa tinkiä hinnoista. Hyvänä nyrkkisääntönä on mietittävä mitä maksaisit ostoksistasi Suomessa ja alentaa hintaa siitä melko paljon. Alanyan päätiellä eli Atatürkin tiellä on myös monia länsimaalaistyylisiä vaatekauppoja, joissa hinnat ovat jo tuotteisiin valmiiksi merkitty. Satama-alueella on outlet-myymälä ATM, joka myy tunnettujen (esim. Vero Moda) vaateliikkeiden vaatteita erittäin edulliseen hintaan. Alanyan keskustasta noin 4 kilometriä itään sijaitsee ostoskeskus nimeltään Alanyum. Se on melko pieni, mutta kuitenkin kattava ostoskeskus, jossa on liikkeitä vaatekaupoista lelukauppoihin. Alanyumin yläkerrassa on monia erilaisia pikaruokaravintoloita. Alanyumista edelleen noin kilometri itään, Oban alueella, on tukkumarket nimeltään Metro. Kaupassa myydään liki kaikkea autonrenkaista tuorelihaan. Metroon pitää kuitenkin pyytää päiväkortti ovelta, ja paljastaa kassien sisältö. Esimerkiksi vesipulloihin laitetaan yrityksen tarra kertomaan, että tuotetta ei ole anastettu. Markkinoita Alanyassa on neljä kertaa viikossa. Tiistaisin markkinat sijaitsevat Kala- ja hedelmähallin luona, perjantaisin maalaismarkkinat pidetään keskustassa Dolmus-aseman vieressä, lauantaisin Cikcillissä ja sunnuntaisin markkinat ovat kaupungin itäpuolella Hacetissa. == Syö == Turkissa on noin 100 erilaista kebab-lajia, jonka takia tämä on myös suosituimpia ruokia lomalaisten joukossa. Kannattaa ottaa huomioon, että kebap tarkoittaa Turkissa yleisesti paahdettua lihaa, eikä siis suomalaisille tuttua Döner-kebapia, eli tangossa pyörivää liharullaa, josta irroitetaan lastuja. Turkkilaiseen tapaan ruokailu kestää monta tuntia, eikä se lopu vain yhteen ruokalajiin. Alkupalana suosittu on Lavas-leipä, jota dippaillaan erilaiseen mezeihin eli kastikkeihin. Tämän jälkeen usein tulee pieni salaatti, jonka jälkeen aloitetaan pääruuan syönti. Jälkiruokana on usein tuoreita hedelmiä. Ravintoloita on Alanyassa kaikkialla. Ravintoloiden tarjoilijoilla on usein tapana myös asiakkaiden viihdyttäminen erilaisilla shownumeroilla ja flirttailulla. Kansainvälistä sekä turkkilaista ruokaa saa satama-alueelta sekä Atatürkin bulevardin ravintoloista. Ruuhkaisimmilla turistialueilla ruoka saattaa olla länsimaiseen makuun kevyesti maustettua. Paikallisella 25 metrin tien alueella on monia paikallisia ravintoloita, mistä saa herkullisia turkkilaisia ruokia. == Juo == Alanyan satama-alue on suosittu bilealue sen monien yökerhojen takia kaiken ikäisten ihmisten keskuudessa. Alkoholin hinta Alanyassa on lähes saman hintaista kuin Suomessa Islamin uskonnon takia. Tunnetuin paikallinen olut on lager nimeltä Efes, jota tarjoillaan käytännössä jokaisessa baarissa ja ravintolassa. Satamassa sisäänheittäjät pyrkivät melko agressiivisestikin kauppamaan omaa yökerhoaan ohikulkijoille. Yökerhojen edessä oleva baari saattaa olla eri yrityksen kuin itse yökerho. Tarkkaile, että valitset oikean sisäänkäynnin. Varaudu myös kävelemään metallinpaljastimen lävitse astuessasi yökerhoon. === Kotimaiset baarit & pubit === Onnela Heikin Baari (kaksi Heikin Baaria melko lähekkäin) Alexin Baari Sepon Baari Kippis === Yökerhot === James Dean Bar Club Hollywood Havana Club (elektronista musiikkia) Bistro Bellman Robin Hood (yksi suurimmista yökerhoista, monikerroksinen tanssikompleksi.) Las Vegas Rainbow === Tanssipaikat === Tanssiravintola Maininki (kotimaista musiikkia tarjoava tanssipaikka) == Nuku == === Edulliset === === Keskihintaiset === === Hintavat === == Pysy turvassa == Alanyassa liikenne on melko hurjaa, ja autoilijoiden mielestä kävelijät ovat toissijaisessa asemassa. Muista varovaisuus etenkin ylittäessäsi tietä. Naisten ei tule kulkea yöllä yksin ja juopuneena mahdollisen raiskausvaaran takia. Joskin raiskausvaara ei ole suurempi, kuin esimerkiksi Suomessa. Maalaisjärkeä käyttämällä selviää mainiosti, eikä mitään syytä ekstravarovaisuuteen ole. Yleisesti ottaen Alanya on erittäin turvallinen kaupunki matkustaa jopa yksinäiselle naiselle. Poliisit partioivat ahkerasti kaupungissa, vilkkaassa satamassa, sekä vuoristossa, jossa näköalatasanne sijaitsee. Basaarimyyjät saattavat yrittää naruttaa sinua tarjoamalla alennusta kohtuuttoman kovasta hinnasta siedettävään hintaan. Kannattaa kuitenkin huomioida, että tästäkin tulee vielä tinkiä. == Pysy terveenä == Turkkiin matkustaessa on tärkeä muistaa, ettei vesijohtovesi ole juomakelpoista. Kaupoista voi ostaa pullotettua vettä, jota myös paikalliset ihmiset juovat. 5 litraa pullovettä maksaa noin 2 liiraa. Alanyassa UV-säteily on korkeaa ympäri vuoden, jonka takia on tärkeää käyttää aurinkorasvaa, vaikka olisikin vain varjossa. Kuumuuden takia on tärkeä pitää nestetasapaino kunnossa. Hyvä nyrkkisääntö on juoda 10 celsiusta kohti 1 litra juomia. Jos ilma on esimerkiksi 25 asteinen, olisi hyvä juoda 2,5 litraa nesteitä (tämä ei tarkoita alkoholia). == Ota yhteyttä == Alanyan suomalaiset -yhdistys. Alanyan suomalaiset on kaupungissa toimiva ulkosuomalaisyhdistys. Yhdistys kokoaa yhteen Alanyan alueella osittain tai pysyvästi asuvat suomalaiset ja pyrkii helpottamaan heidän sopeutumistaan turkkilaiseen kulttuuriin. Lisätietoa yhdistyksen verkkosivulla. == Jatka matkaa ==